VerrassendNuut | Spokie sny Spoor | Page 3
Kruger – warm op die spoor
October 6, 2014 VerrassendNuut	6 Comments
Gedurende April 2014 was ons ingeboek in die Kruger Wildtuin vir 'n langnaweek. Satara is beroemde kat-wêreld en omring deur groot oop grasvelde wat wildkyk avontuurlik maak.
Oppad kamp toe het ons opgewonde gestaar na die ontelbare wildedier spoorsoorte langs die pad. Ons het geweet: baie spore, baie diere. Bosveldreuke het neusies laat kreukel en adrenalien jou laat regopsit!
Om hierdie luiperd te kon kiek moes ons vir twee ure versigtig vorentoe skuifel. Volgens 'n "oorvertelstorie" was ons merker 'n hemelhoë boom 'n entjie die bos in direk langs die H4-1 naby die Nkuhulu piekniekplek. Spoorsny met die oog was ons voorland. Toe ons hom wel vind was die visueel skaars 1 uit 5. Hoog bo-op die stam tussen ruig blare en kamoeflerende skurwebas het kollekat homself tuisgemaak. Net die lens (of verkyker) kon hom nadertrek.
Uitkykpunt oor die jaggebied
Alhoewel beraming toon dat daar omtrent 1000 van hierdie pragtige diere in die Park is, is luiperd die taaiste van die Groot Vyf om te sien en kan jy maklik droëbek huiswaarts keer.
Skukuza luiperd langs die H4-1
Bedags lê luiperds meestal en slaap en slegs wanneer hul opstaan om te strek of om te draai kry jy 'n vinnige gelukkie. Dit verg geduld en baie fotos later.